《送友人使夷陵》
唐代·崔翘

猿鸣三峡里，行客旧沾裳。复道从兹去，思君不暂忘。

开襟春叶短，分手夏条长。独有幽庭桂，年年空自芳。

作者简介：（?—约750）唐齐州全节人。崔融子。武后大足元年，登拔萃科。玄宗开元二年，复登良材异等科。累迁司封员外郎、考功郎中、中书舍人。二十七年，擢礼部侍郎，三知贡举。转大理卿，奉使诸道黜陟官吏。天宝初，为河南太守、河南道采访使，入为尚书右丞、迁左丞。七载，为礼部尚书、东都留守，封清河公。卒谥成。